Derje hospodarili
Drježdźany. Sakske města, wjesne gmejny a wokrjesy steja na krutym financnym zakładźe. Wone zwoprawdźichu loni cyłkownje 326 milionow eurow nadbytka, potajkim 81 eurow na wobydlerja. Po cyłej Němskej je jenož Bayerska hišće wjace nahospodariła. Z nadbytkom hodźa so wšelake trěbne inwesticije derje zwoprawdźić.
Karpy za powětrom łója
Chrjebja. Tuchwilna horcota načinja łužiskim karpam widźomne ćeže. Wyšich wodowych temperaturow dla spaduje podźěl kislika we wodźiznach. W mnohich hatach łužiskich rybarjow samo woda pobrachuje. Zo njebychu ryby přidatnemu stresej wustajili, su w Chrjebjanskim rybarskim zawodźe započeli rybam mjenje picy dawać.
Financny zakład steji
Neugersdorf. Sponsorske zrěčenje lutowarnje Hornja Łužica-Delnja Šleska z koparskim mustwom FC Hornja Łužica Neugersdorf je podlěšene. Po postupje mustwa do regionalneje ligi su zdobom nowe kondicije wujednane. Wažny financny zakład za hospodarjenje koparskeho kluba je tuž zawěsćene.
Dynamo nětko načolnik
Janšojce. Wot 25. julija pytaja za 15lětnej Susannu Göthel z Drježdźan. Wona bě w Janšojskim zarjadnišću projekt „Neustart“ zaměstnjena. Kaž policija dźensa zdźěli, je młodostna přebywanišćo do njeznateho směra wopušćiła. Zastojnicy nětko tež w Hornjej Łužicy za něhdźe 165 centimetrow wulkej, čerwjenowłosatej šwižnej holcu w čornym kožanym kabaće a čornych legginsach pytaja. Dotal ju tež po přepruwowanju kontaktnych adresow w Drježdźanach našli njejsu. Pokiwy přijimuje Choćebuska policajska direkcija pod telefonowym čisłom 0355/ 49 37 12 27.
Tři Hwězdy. Dokelž je wutoru popołdnju Peugeot, kotryž chcyše nalěwo na awtodróhu wotbočić, jemu napřećo přijěducemu VWjej předjězbu wzał, awće do so zrazyštej. 28lětna sobujěduca a tři dźěći w Peugeoće so lochko zranichu, 85lětna sobujěduca w VWju ćežko.
Mały Wjelkow (SN). Prěni króć kooperujetej sakski krajny zwjazk Čerwjeneho křiža (DRK) a Małowjelkowski prazwěrjenc. Jutře, 14. awgusta, wotměje so w parku sawrierow swójbny dźeń, za kotryž maja tójšto atrakcijow za dźěći přihotowane. Na přikład móža sej hólcy a holcy chorobny wóz DRK wobhladać.
Mnohich doma hladaja
Budyšin (SN). Kaž zamołwići wikowanskeje chorobneje kasy (KKH) Budyskeho wokrjesa zwěsćeja, su přistajeni hladanskich słužbow w nadawku KKH potrěbnych w minjenych měsacach zwjetša doma zastarali. 72 procentow z wjace hač 56 000 hladanja potrěbnych su wukubłane sotry doma zastarali. Při tym leži domjace hladanje po zdźělenju Zwjazkoweho statistiskeho zarjada po dwěmaj třećinomaj w rukach přiwuznych, tamny dźěl zaručeja – zdźěla kompletnje – ambulantne słužby.
Specielne čaporowe wiki
Łuty (AK/SN). Dwanaće mustwow z cyłeje Sakskeje je so njedawno při tłóčacej horcoće na sportnišću we Łutach k wohnjowobornemu sakskemu cupej hašenja zetkało. Po Haynje pola Schkeuditza a Blunju bě to třeće z cyłkownje štyrjoch wubědźowanjow.
Nimo cyrkwjow su tež farske domy něme swědki stawiznow. Ze swojej lětnjej seriju so po serbskich a dwurěčnych katolskich a ewangelskich wosadach rozhladujemy a předstajamy někotre fary – dźensa Wotrowsku.
Prěni raz pisomnje mjenowany je Wotrow 1319 jako Oztrow. Hač do reformacije słušeše wjes do Hodźijskeje a po tym 200 lět do Chróšćanskeje wosady. Jakub Jan Józef Wóski, biskop a Budyski tachant, kupi 1755 Pjelcec kubło we Wotrowje, kotrež bě so lěto do toho na swjatoh Měrćina wotpaliło. Wóski so wo to postara, zo buchu dwuposchodowe domske jako farski dom, bróžeń, hródźe a kólnja zaso natwarjene. Wot 1758 hač k dotwarej cyrkwje 14 lět pozdźišo swjećachu wosadni w farskim domje Bože mšě. Jako prěnjeho duchowneho we Wotrowje zasadźi biskop Jurja Běra, kiž bě do toho druhi kapłan w Chrósćicach, a to jako administratora. Po nim bě tam Jan Kral sydom lět administrator, zemrě pak hakle 34lětny. Wón je 1764 Wotrowsku šulu dotwarił. Hižo šěsć lět do toho wšak běchu započeli cyrkej twarić, štož po wjacorych ćežach 1772 dokónčichu.
18 požadarjow azyla – 17 Syričanow a jedyn Irakčan – wot póndźele we Wojerowskim domje ćěkancow stawkuje a wjac njejě. Tak skedźbnjeja na swoje njeznjesliwe połoženje.
Wojerecy (KD/SN/JaW). Wjacori syriscy mužojo, mjez nimi Ahmad Quedir, čakaja hižo dlěje hač lěto na rozsud, hač smědźa w Němskej wostać abo nic. Ahmad je swoju domiznu wójny dla wopušćił. Jeho swójba wosta doma, wón Serbskim Nowinam wčera powědaše.
Štož na mnohich ćěkancow w Němskej čaka, je měsacy trajaca njewěstosć, hač smědźa wostać abo nic. Wo tym rozsudźa Zwjazkowy zarjad za migraciju a ćěkancow. Přilubjeny čas wobdźěłanja próstwow, dwaj tydźenjej, su runje pola jednoho dodźerželi, praješe Ahmad Quedir. Njeznjesliwa situacija bě tuž přičina, zo wobdźěli so sydom Syričanow kónc zašłeho měsaca na protestnym campje w Kamjenicy, zo bychu wobdźěłanje próstwow wo azyl pospěšili.
Mjenje zajimcow
Žitawa/Zhorjelc. 3 800 młodostnych je próstwu stajiło za studij na Wysokej šuli Žitawa/Zhorjelc. To je 200 mjenje hač loni. K wosebje prašanym studijnym směram słušeja znowa techniske studije. Přizwolenja za studij su zajimcy mjeztym dóstali. Za studijne směry z numerusom claususom maja so požadarjo hač do 21. awgusta rozsudźić.
Nowa app za Hornju Łužicu
Budyšin. Pomoc za tury po Hornjej Łužicy předleži nětko jako nowa app za smartphony a tablety. Wudało je ju Marketingowa towaršnoć Hornja Łužica-Delnja Šleska. Darmotna app z interaktiwnej kartu a mnohimi kolesowanskimi a pućowanskimi šćežkami ma tež poskitki za wólny čas. App je tohorunja w interneće přistupna.
Klumpaja wodu do Sprjewje
Choćebuz. Hladajo na dołho trajacu suchotu klumpa koncern Vattenfall wšědnje 600 milionow litrow dnowneje wody do Sprjewje. Jeje hładźizna drje pomałšo hač w druhich rěkach spaduje, wodu Sprjewje pak koncern trjeba, zo by milinarnje chłódźił.
Z beachvolleyballom dale šło
Rěčicy (SN). Na Rěčičanskim Erlichtec dworje móža sej zajimcy tuchwilu dwě wustajeńcy wobhladać. W kolesowarskej bróžni rozprawjeja wo změnje klimy w čěskej namjeznej kónčinje a pokazuja na jeje wuskutki. Při rustikalnych dubowych plastikach za přirodowej a turistiskej informaciju pak informuja hosći rozmołwne protokole Rěčičanskich wobydlerjow wo něhdyšim ćežkim dźěle w škleńčerni, w zawodźe za wohnjoškitne maćizny kaž tež w hórnistwje. Tež trajna wustajeńca wo ratarskim žiwjenju a ekspozicija wo wjelkach stej wopytahódnej.
Lětnje kino woblubowane
Budyšin (SN). Derje wopytane běchu dotal lětnje kinowe předstajenja Budyskeho Kamjentneho domu. Přeco srjedu kino pod hołym njebjom Při Sprjewinym wobłuku tež přichodne tydźenje ludźi přeproša. Dźensa w 21 hodź. pokazaja tam na wulkej płachće thriller „The Imitation Game“. Tež ćělne derjeměće je na kóždym předstajenju zawěsćene.
slv_Latn pol_Latn bos_Latn szl_Latn ces_Latn hrv_Latn pol_Latn szl_Latn ces_Latn pol_Latn ces_Latn pol_Latn fur_Latn szl_Latn szl_Latn szl_Latn szl_Latn szl_Latn bos_Latn hrv_Latn bos_Latn kin_Latn szl_Latn bos_Latn pol_Latn szl_Latn szl_Latn bos_Latn bos_Latn